ORDE do 28 de marzo de 2005 pola que se aproban os estatutos do Colexio Oficial de Titulados Mercantís e Empresariais da Coruña.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 08/04/2005

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo e asumiuse polo Decreto 337/1996, do 13 de setembro, da Xunta de Galicia, asignándolle as funcións á Consellería de Xustiza, Interior e Relacións Laborais (na actualidade Consellería de Xustiza, Interior e Administración Local en virtude do Decreto 8/2003, do 18 de xaneiro).
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón na súa disposición transitoria que os colexios profesionais que estivesen constituídos á entrada en vigor desta lei adaptarán os seus estatutos a ela.
Dando cumprimento a esta disposición o Colexio Oficial de Titulados Mercantís e Empresariais da Coruña acordou en Asemblea Xeral Extraordinaria do 21 de decembro de 2004 a aprobación dos estatutos. Posteriormente foron comunicados a esta consellería para os efectos da súa aprobación definitiva, logo da cualificación de legalidade, tal e como dispón o artigo 18.1º da Lei 11/2001, do 18 de setembro.
Tendo en conta o exposto, e verificada a adecuación á legalidade dos devanditos estatutos e no uso das facultades que me foron conferidas,
DISPOÑO:
Artigo único.-Aprobar os estatutos do Colexio Oficial de Titulados Mercantís e Empresariais da Coruña, que figuran como anexo á presente orde.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 28 de marzo de 2005.
Jesús C. Palmou Lorenzo
Conselleiro de Xustiza, Interior e Administración Local
ANEXO
Título I
Do colexio
Capítulo I
Disposicións xerais
Artigo 1º.-Personalidade.
O Colexio Oficial de Titulados Mercantís e Empresariais da Coruña é unha corporación de dereito público, con personalidade xurídica propia e plena capacidade para o cumprimento dos seus fins, que se rexe por estes estatutos e demais disposicións legais que o afecten.
Artigo 2º.-Ámbito territorial.
O ámbito territorial do colexio é a provincia da Coruña. Emporiso o Colexio de Titulados Mercantís e Empresariais do Ferrol manterá as súas atribucións de xeito exclusivo e excluínte no municipio do Ferrol.
A sede corporativa está situada na cidade da Coruña, rúa Nicaragua, nº 10-1º dereita.
Artigo 3º.-Membros colexiados.
O colexio está constituído por aquelas persoas que reúnan os requisitos exixidos para o exercicio da profesión: intendentes mercantís, profesores mercantís, peritos mercantís, licenciados e/ou diplomados en ciencias empresariais e calquera outro título emitido pola universidade, sempre que se lle recoñezan oficialmente facultades profesionais análogas a calquera dos citados anteriormente.
Os profesionais titulados vinculados coa Administración pública mediante relación de servizos de carácter administrativo ou laboral non precisarán estar colexiados para o exercicio de funcións puramente administrativas nin para a realización de actividades propias da correspondente profesión por conta da Administración a que pertenzan, cando o destinatario inmediato destas sexa esa Administración.
Artigo 4º.-Funcións.
Son finalidades do Colexio Oficial de Titulados Mercantís e Empresariais da Coruña:
a) Exercer cantas funcións lle sexan encomendadas pola Administración e colaborar con esta mediante a realización de estudos, emisión de informes, elaboración de estatísticas e outras actividades relacionadas cos seus fins que poidan serlle solicitadas o se acorden formular por propia iniciativa.
b) Ocupar a representación que establezan as leis para o cumprimento dos seus fins.
c) Participar nos consellos ou organismos consultivos da Administración, nas materias de competencia de cada unha das titulacións.
d) Estar representado nos padroados universitarios.
e) Participar na elaboración de estudos e informar as normas de organización dos centros docentes correspondentes ás titulacións respectivas e manter permanente contacto con estes, preparando a información precisa para facilitar o acceso á vida profesional dos novos titulados.
f) Ocupar, no seu ámbito, a representación e defensa da profesión ante a Administración, institucións, xulgados, tribunais, entidades e particulares, con lexitimación para ser parte en cantos litixios afecten os intereses profesionais e exercitar o dereito de petición conforme a lei.
g) Facilitar a xulgados e tribunais, conforme as leis, a relación de colexiados que puidesen ser requiridos para intervir coma peritos nos asuntos xudiciais ou designalos por propia iniciativa, segundo proceda.
h) Ordenar, no ámbito da súa competencia, a actividade profesional dos colexiados, velando pola ética profesional e polo respecto debido aos dereitos dos particulares, exercendo a facultade disciplinaria na orde profesional e colexial.
i) Procurar a harmonía e colaboración, impedindo a competencia desleal entre os colexiados.
l) Adoptar as medidas conducentes a evitar e perseguir a intrusión profesional.
m) Intervir, na vía de conciliación ou arbitraxe, nas cuestións que, por motivos profesionais, se susciten entre os colexiados.
n) Resolver por laudo, a instancia das partes interesadas, as discrepancias que poidan xurdir sobre o cumprimento das obrigas profesionais dimanantes dos traballos realizados polos colexiados no exercicio da súa profesión.
ñ) Establecer baremos de honorarios, que terán carácter simplemente orientativo.
o) Informar dos procedementos xudiciais ou administrativos nos que se discutan honorarios profesionais.
p) Encárgarse do cobramento das percepcións, remuneracións ou honorarios profesionais, por petición dos interesados, nos casos no que o colexio creara os servizos axeitados e nas condicións que se determinen nos estatutos, percibindo a contía ou porcentaxe que para os efectos sinale a Xunta de Goberno.
q) Visar os traballos profesionais dos colexiados, cando así se estableza expresamente nos estatutos.
r) Organizar, se é o caso, cursos para a formación profesional dos posgraduados.
s) Cumprir e facer cumprir aos colexiados as leis, en canto afecten a profesión; e os estatutos, normas e decisións adoptados polos órganos colexiados, nas materias da súa competencia.
t) Todas aqueloutras funcións que redunden no beneficio dos intereses profesionais dos colexiados.
Título II
Dos colexiados
Capítulo I
Da incorporación
Artigo 5º.-Condicións de ingreso.
Para ingresar no colexio será preciso reunir os seguintes requisitos:
a) Estar en posesión de algún dos títulos especificados no artigo 3º dos presentes estatutos.
b) Ser maior de idade.
c) Gozar da totalidade dos dereitos civís.
d) Non ter sido expulsado e non ter sido aínda rehabilitado de ningún outro colexio.
Artigo 6º.-Obriga de colexiarse.
Para exercer calquera actividade profesional das atribuídas aos titulados mercantís e empresariais, é requisito indispensable a incorporación ao colexio, cuxo ámbito territorial, segundo establece o artigo 2º, corresponda ao enderezo profesional.
Artigo 7º.-Solicitude de colexiación.
A colexiación solicitarase por medio de instancia ao presidente do colexio. Nesta solicitude, ademais do enderezo e titulación profesional, faranse constar os cargos que exerza ou exercera e as actividades ás que se dedica, así como calquera outro antecedente de carácter académico ou profesional relevante, para anotalo no seu expediente persoal.
É precisa a documentación que acredite os requisitos sinalados no artigo 5º, así como dúas fotografías ou elemento substitutivo semellante.
Artigo 8º.-Admisión do solicitante.
O secretario do colexio examinará a documentación do solicitante, informando a Xunta de goberno, quen resolverá de xeito motivado, estimando, denegando ou suspendendo a admisión.
Se é admitido, quedará inscrito no Rexistro de Colexiados.
No caso de falta de resolución expresa no prazo de dous meses desde a presentación da solicitude, entenderase que o solicitante foi admitido.
No caso de inadmisión o interesado poderá interpor recurso de reposición, en 15 días desde a notificación da resolución, ante a Xunta de Goberno do colexio. A falta de resolución expresa noutros dous meses, entenderase que o solicitante foi admitido.
Artigo 9º.-Colexiado procedente doutro colexio.
Colexiados procedentes doutro colexio desta profesión, que soliciten o ingreso no colexio da Coruña, deberán acreditar:
a) Que trasladaron o seu enderezo ou despacho principal ao ámbito territorial deste colexio.
b) Que cumpren os requisitos do artigo 5º.
c) Que están ao corrente no cumprimento das súas obrigas co colexio de procedencia.
De ser o caso de que teña o seu despacho principal no ámbito territorial doutro colexio e realice a súa actividade profesional no ámbito territorial deste colexio deberá comunicalo de xeito fidedigno ao mesmo, indicando o seu nome, enderezo profesional e colexio profesional ao que pertence.
Capítulo II
Das obrigas e dereitos dos colexiados
Artigo 10º.-Obrigas.
Son obrigas do colexiado:
a) Efectuar, sen atraso, o pagamento das cotas ordinarias e extraordinarias que se establezan.
b) Exercer coa maior dilixencia profesional, respectando as normas de ética e deontoloxía.
c) Colaborar coa Xunta de Goberno naquelas tarefas que se lle encomenden, dentro das súas posibilidades. Os cargos directivos non son remunerados.
d) Acatar os acordos aos que se cheguen nas asembleas, a normativa que dite a Xunta de Goberno, así como o establecido nestes estatutos, sen prexuízo de utilizar os medios legais ao seu alcance, no caso de desconformidade.
e) Comunicar os cambios de enderezo nun prazo máximo dun mes desde a efectividade deste.
f) Gardar o segredo profesional.
g) Estar en posesión do carné de colexiado, emitido polo colexio da Coruña.
Artigo 11º.-Dereitos.
Son dereitos dos colexiados:
a) Exercer a profesión.
b) Asistir a todos os actos e actividades que organice o colexio.
c) Empregar todos os servizos ofrecidos polo colexio.
d) Concorrer ás asembleas ordinarias e extraordinarias que sexan convocadas para elixir cargos, facendo uso do seu dereito de voz e voto.
e) Elixir e ser elixido en todo tipo de eleccións celebradas no seo do colexio.
f) Recibir todo tipo de comunicación informativa que o colexio divulgue.
Artigo 12º.-Despachos colectivos.
Os titulados mercantís inscritos no colexio da Coruña poderán agruparse libremente para o exercicio profesional en despachos colectivos. A simples efectos informativos, débese comunicar a constitución dun despacho colectivo no prazo de 30 días desde a súa constitución.
Capítulo III
Da perda da condición de colexiado
Artigo 13º.-Perda da condición de colexiado.
Por condición de colexiado pérdese por:
a) Por petición, por escrito, do colexiado, logo de liquidar todas as cotas colexiais pendentes de pagamento.
b) Por morosidade no pagamento da cota colexial de máis de 6 meses.
c) Por defunción.
d) Por expulsión, decretada pola Xunta de Goberno, logo de expediente disciplinario.
e) Por incapacidade legal derivada de condena xudicial.
Artigo 14º.-Reingreso.
O colexiado que fose baixa, perderá todos os seus dereitos inherentes á devandita condición. Se solicitase e lle fose concedido o reingreso, deberá pagar a cota de entrada convida para o primeiro ingreso e as cotas atrasadas que puidera deixar a deber no momento da baixa. Se desexara recuperar a antigüidade e o seu número anterior de colexiado, deberá pagar as cotas correspondentes ao período que estivo de baixa.
Capítulo IV
Dos honorarios profesionais
Artigo 15º.-Publicación.
Os honorarios profesionais dos colexiados non están sometidos a tarifa ou arancel. Con carácter orientativo o colexio publicará periodicamente unhas regras orientativas.
Artigo 16º.-Mediación.
A Xunta de Goberno resolverá todas as cuestións sobre minutas de honorarios profesionais que por escrito lle foran sometidas. A resolución ditarase, logo da audiencia das partes interesadas, que achegarán as probas e sinalarán as alegacións que lles foran requiridas e todas aqueloutras que consideren axeitadas na defensa das súas pretensións. Caberá a posibilidade de que a controversia sobre cuestións derivadas das minutas de honorarios profesionais sexan sometidas a arbitraxe, seguindo os ditados da Lei de arbitraxe.
Artigo 17º.-Ganancias do colexio sobre minutas.
As minutas de honorarios profesionais acreditadas a consecuencia dun traballo executado por encarga,
recibido a través do colexio, reportarán a favor deste unha contía ou porcentaxe sobre o importe da devandita minuta. Esta contía ou porcentaxe será aprobada pola Xunta de Goberno.
Artigo 18º.-Xestións do colexio no cobramento de honorarios.
Naqueles supostos nos que un colexiado utilice a vía corporativa para xestionar o cobramento dunha minuta, deberá aboar ao colexio unha porcentaxe sobre o total da devandita minuta. Esta porcentaxe será determinada pola Asemblea Xeral.
Título III
Dos órganos do colexio
Artigo 19º.-Estrutura.
A estrutura orgánica do goberno do colexio está constituída pola Asemblea Xeral de Colexiados, a Xunta de Goberno da Corporación e o presidente da Corporación.
Capítulo I
Da Asemblea Xeral
Artigo 20º.-Asemblea xeral.
A Asemblea Xeral, integrada por todos os colexiados, é o órgano supremo da corporación e poderá convocarse, con carácter ordinario ou extraordinario, segundo proceda. Todos os colexiados poderán asistir a esta, salvo as excepcións establecidas normativamente.
Artigo 21º.-Asemblea Xeral Ordinaria.
Deberá celebrarse Asemblea Xeral Ordinaria:
a) Durante o primeiro trimestre de cada ano, para examinar a xestión da Xunta de Goberno, a liquidación do orzamento e o balance de situación, todo isto referido ao ano anterior.
b) Dentro do cuarto trimestre de cada ano, para a aprobación dos orzamentos que rexerán para o ano seguinte.
Artigo 22º.-Funcións da Asemblea Xeral Ordinaria.
Son funcións da Asemblea Xeral Ordinaria:
a) A lectura e aprobación, se é procedente, da acta da asemblea xeral anterior.
b) Exame e aprobación, se é procedente, dos orzamentos do colexio para o exercicio seguinte.
c) Exame e aprobación, se é procedente, da liquidación dos orzamentos do colexio, con análise dos ingresos e dos gastos producidos no exercicio anterior e balance de situación ao peche do exercicio.
d) Análise e aprobación, se é procedente, da actuación da Xunta de Goberno durante o ano anterior e da memoria da secretaría, que recollerá a exposición da devandita actuación.
e) Análise e aprobación, se é procedente, das propostas presentadas, dentro do prazo e coas formalidades establecidas, polos colexiados.
f) Tratar os rogos e preguntas, tras o debate, dos puntos da orde do día da convocatoria da asemblea, que poidan producirse.
Artigo 23º.-Asemblea Xeral Extraordinaria.
Deberá celebrarse a Asemblea Xeral Extraordinaria:
a) Cando a Xunta de Goberno, por iniciativa propia, o considere oportuno.
b) Cando deban someterse á consideración e/ou aprobación dos colexiados algunhas das materias citadas no artigo seguinte.
c) Cando o solicitara por escrito un número de colexiados que represente, cando menos, o 5% do censo, con expresión dos asuntos concretos que deban figurar na orde do día.
Artigo 24º.-Funcións da Asemblea xeral extraordinaria.
A Asemblea Xeral Extraordinaria terá competencia específica e exclusiva nas materias seguintes:
a) Aprobación e modificación dos estatutos.
b) Autorizar a compra, venda ou gravame dos elementos patrimoniais da corporación.
c) Mocións de censura á Xunta de Goberno.
d) Todas aqueloutras cuestións que integran a orde do día proposto no artigo anterior, alíneas a) e c).
Artigo 25º.-Convocatoria.
A convocatoria da Asemblea Xeral, tanto ordinaria coma extraordinaria, efectuarase pola Xunta de Goberno, cunha antelación de 15 días á data de celebración desta. A devandita convocatoria inserirase no taboleiro de anuncios do colexio, e nela constará a orde do día.
Sen prexuízo do anterior, convocaranse os colexiados, por comunicación escrita, dirixida polo secretario, na que igualmente figurará a orde do día.
Desde o envío da convocatoria ata o momento da súa celebración, todos os antecedentes dos asuntos que se vaian tratar estarán na secretaría do colexio, a disposición de todos os colexiados.
A convocatoria da asemblea, a que fai referencia a alínea b) do artigo anterior, deberá realizarse antes dos 30 días naturais, contados a partir do día seguinte ao da presentación da devandita solicitude.
Artigo 26º.-Quórum.
As asembleas xerais convocadas quedarán validamente constituídas en primeira convocatoria cando estea presente, cando menos o 50% dos colexiados. En segunda convocatoria, que poderá celebrarse media hora despois da primeira, quedará validamente constituída, sexa cal fora o número de colexiados asistentes.
Artigo 27º.-Debates.
Nos debates outorgaranse dúas quendas a a favor e dúas en contra. O presidente poderá, discrecionalmente, conceder unha ampliación das quendas citadas, se ao seu xuízo, o exixise a importancia do asunto.
Artigo 28º.-Votacións.
Os acordos serán adoptados por maioría dos votos dos colexiados presentes.
Artigo 29º.-Formas de votación.
A votación poderá ser ordinaria ou por correo, nominal ou secreta.
Será nominal ou secreta cando así o soliciten, cando menos, dez asistentes; de non mediar solicitude ningunha será ordinaria.
Se se solicitase sobre o mesmo punto a debater votacións nominal e secreta, prevalecerá esta última.
Para a votación por correo débese solicitar por escrito ao secretario da Xunta de Goberno, no prazo que vai desde a data da publicación da convocatoria da Asemblea Xeral ata 24 horas antes do momento da primeira convocatoria da Xunta Xeral. A votación por correo levarase a cabo do xeito sinalado no artigo 57 destes estatutos.
Artigo 30º.-Presentación de propostas.
Antes da Xunta de Goberno que aprobe a celebración e a orde do día da Asemblea Xeral, poderán presentarse propostas autorizadas cando menos coas sinaturas de quince colexiados, co obxectivo de que sexan sometidas á deliberación e acordo da citada Asemblea.
Artigo 31º.-Constitución de comisións.
A Asemblea Xeral poderá acordar a constitución de comisións delegadas desta, que teñan funcións informativas ou asesoras en materias concretas, que se determinen no propio acordo, relacionadas con algún ou algúns dos puntos da orde do día.
A designación dos membros da comisión poderá ser realizada directamente pola propia asemblea ou encomendarlla á Xunta de Goberno.
Capítulo II
Da Xunta de Goberno
Artigo 32º.-Composición da Xunta de Goberno.
A Xunta de Goberno, órgano reitor do colexio, estará composta de:
1 presidente.
1 a 3 vicepresidentes.
1 secretario.
1 vicesecretario.
1 tesoureiro.
1 contador-interventor.
O número de vogais estará en proporción ao censo colexial, a razón dun por cada 25 colexiados ou fracción, cun máximo de 10, un dos cales asumirá a función de bibliotecario.
Quen desempeñe o cargo de presidente deberá estar no exercicio da profesión e o resto dos membros da Xunta de Goberno, cando menos a metade máis un, deberán cumprir tamén este requisito.
A pertenza á Xunta de Goberno no dará dereito a retribución ningunha.
Artigo 33º.-Duración do mandato e renovación.
O mandato dos membros da Xunta de Goberno durará catro anos.
Todos os seus membros poderán ser reelixidos indefinidamente.
A renovación dos cargos da Xunta de Goberno farase por metades, cada dous anos. Os cargos que se van renovar serán: na primeira metade, dous vicepresidentes, primeiro e terceiro, o vicesecretario, o contador-interventor e as vogalías, sexta a décima. Na segunda metade, o presidente, o vicepresidente segundo, o secretario, o tesoureiro e as vogalías, primeira a quinta.
Se por calquera motivo quedasen vacantes a metade dos cargos da xunta e, xa que logo, non puideran convocarse eleccións para cubrilos, ante a inexistencia de órgano competente, constituirase por membros do colexio unha xunta electoral, nomeada polo Consello de Colexios Oficiais de Titulados Mercantís e Empresariais de Galicia. A devandita xunta, dentro dos 30 días da súa designación, convocará eleccións para cubrir a totalidade dos cargos vacantes.
Artigo 34º.-Substitucións.
Os vicepresidentes substituirán, por orde xerárquica, ao presidente, no caso de ausencia ou de enfermidade deste.
No supostos de ausencia ou enfermidade dos anteriores, os vogais da Xunta de Goberno substituirán, por orde de antigüidade corporativa, ao presidente ou vicepresidentes.
Se as citadas circunstancias concorresen en relación co secretario, vicesecretario, tesoureiro ou interventor-contador, estes serían substituídos polos vogais, na orde inversa á súa antigüidade.
Aqueles membros da Xunta de Goberno que substitúan o presidente deberán ser necesariamente exercentes.
Artigo 35º.-Facultades da xunta.
Son funcións da xunta:
a) En relación cos colexiados:
-Resolver as solicitudes de incorporación dos colexiados.
-Coidar da liberdade e independencia dos colexiados, necesarias para o cumprimento dos seus deberes profesionais.
-Combater a intrusión e denunciar as incompatibilidades.
-Fixar as cotas de incorporación ao colexio.
-Establecer e cobrar as cotas e outros ingresos que tivesen que satisfacer os colexiados.
-Elaborar e publicar as normas orientadoras dos honorarios dos colexiados.
-Convocar eleccións para a provisión dos cargos da Xunta de Goberno.
-Convocar as asembleas.
-Exercer a facultade disciplinaria.
-Dar de baixa da corporación aos colexiados que deixen de satisfacer as cotas ou outras cargas establecidas.
-Crear as seccións colexiais que interesen aos fins da corporación, outorgándolles as facultades que se consideren procedentes. Presidirá estas seccións un membro da Xunta de Goberno, que terá carácter de vogal-presidente de cada sección, nomeando dentro desta a comisión oportuna.
-Dictar regulamentos de réxime interna.
-Crear delegacións da Xunta de Goberno naquelas poboacións do ámbito territorial do colexio que se crea conveniente.
-Dictar os regulamentos ou normas funcionais das seccións que se creen.
b) En relación cos tribunais e outros organismos da Administración do Estado, autonomía, provincia ou municipio:
-Defender cando se estime procedente e xusto aos colexiados na execución das funcións da profesión.
-Representar ao colexio nos actos oficiais.
-Informar sobre os proxectos de disposicións legais, de calquera rango, que se sometan á consideración do colexio.
c) En relación coa economía do colexio:
-Redactar os orzamentos e render contas anualmente.
-Recadar, custodiar e administrar os fondos do colexio.
-Designar, dentro da Xunta de Goberno, as persoas autorizadas para movementos de fondos.
Artigo 36º.-Reunións.
A Xunta de Goberno reunirase, como mínimo, unha vez cada dous meses e tantas veces como sexa convocada polo presidente, a iniciativa propia ou a petición, cando menos, do 30 % dos membros da xunta.
Para que poidan adoptarse validamente acordos será precisa a concorrencia da maioría de membros que a integran.
A convocatoria para as reunións farase pola secretaría, logo do mandato do presidente, cunha antelación mínima de 3 días. A convocatoria realizarase por escrito e irá acompañada da orde do día correspondente e fóra da cal non se poderán tratar outros asuntos.
Os acordos adoptaranse pola maioría dos votos dos asistentes. No caso de empate, será decisorio o voto de calidade do presidente.
Capítulo III
Do presidente
Artigo 37º.-Facultades do presidente.
Correspóndenlle ao presidente:
a) A representación do colexio ante calquera entidade, organismo e persoa, pública ou privada.
b) Exercer as funcións de vixilancia que os estatutos ou regulamentos reserven ao seu cargo.
c) Presidir as asembleas, as xuntas de goberno e todas as comisións ás que asista. O seu voto será dirimente no caso de empate.
d) Actuará de mediador naquelas diferenzas entre colexiados, cando as partes as sometan á súa consideración.
f) Autorizar os gastos e ordenar os pagamentos.
Artigo 38º.-Tratamento.
O presidente do Colexio Oficial de Titulados Mercantís e Empresariais da Coruña, ten o tratamento de Ilustrísimo Señor, e os outros membros da Xunta de Goberno, o de Ilustres Señores.
Artigo 39º.-Funcións dos vicepresidentes.
Correspóndelles aos vicepresidentes substituír ao presidente no caso de ausencia, enfermidade ou vacante, así como exercer todas aqueloutras funcións que este lles delegue.
Artigo 40º.-Facultades do secretario.
Correspóndelle ao secretario:
a) Recibir as comunicacións, solicitudes ou escritos dirixidos ao colexio, os cales deberá tramitar e contestar, co visto e prace do presidente, cando proceda.
b) Redactar e remitir os oficios de citación para todos os actos do colexio.
c) Expedir, co visto e prace do presidente, as certificacións que se soliciten.
d) Levar o Rexistro de Colexiados.
e) Formalizar os expedientes dos colexiados.
f) Redactar as actas das asembleas e as da Xunta de Goberno.
g) Ter ao seu cargo o arquivo e o selo do colexio.
h) Levar o libro de rexistro de títulos, o libro rexistro de correspondencia, os libros de actas, así como calquera outro que se considere preciso.
i) Ocuparse da quenda de oficio, para as actuacións que lle sexan solicitadas ao colexio.
l) Organizar e dirixir as oficinas e ocupar a xefatura do persoal administrativo e técnico do colexio.
Artigo 41º.-Funcións do vicesecretario.
Corresponderalle ao vicesecretario substituír o secretario nos casos de ausencia, enfermidade ou vacante, así como exercer todas aqueloutras funcións que este lle delegue.
Artigo 42º.-Funcións do tesoureiro.
O tesoureiro terá ao seu cargo o cobro dos fondos do colexio, pagará os gastos que ordene o presidente, logo da toma de razón do contador-interventor; levará os libros oficiais e presentará a Xunta de Goberno as contas referentes á situación da Tesourería, os proxectos de orzamento e a liquidación destes.
Artigo 43º.-Funcións do contador-interventor.
O contador-interventor levará o control das contas de cobramentos e pagamentos; intervirá nas operacións de orde económica, xunto co tesoureiro, formalizará as contas anuais, balances e orzamentos que deben ser presentados á Xunta de Goberno.
Artigo 44º.-Funcións do bibliotecario.
O vogal-bibliotecario ocuparase da dirección e ordenación da biblioteca, da catalogación das obras que esta posúa e proporá a adquisición das que estime convenientes.
Artigo 45º.-Funcións dos vogais.
Os vogais da Xunta de Goberno exercerán as funcións que lle encargue especialmente a xunta e ocuparanse do funcionamento das funcións que lles foran asignadas.
Artigo 46º.-Cesamento.
Os membros da xunta, ao cesaren no seu cargo, cesarán tamén nos outros cargos que lles foran asignados en virtude da súa condición de membros da Xunta de Goberno.
Capítulo IV
Das eleccións
Artigo 47º.-Electores.
Os colexiados terán dereito a sufraxio a partir dos seis meses seguintes á data da súa incorporación ao colexio.
A convocatoria para a elección de cargos da Xunta de Goberno correspóndelle a esta ou á xunta electoral, definida no artigo 35º, a cal deberá convocar, neste caso, Asemblea Extraordinaria de Colexiados, de acordo co que se establece nestes estatutos.
Artigo 48º.-Publicidade.
A secretaría, dentro dos cinco primeiros días naturais seguintes ao da data do anuncio da convocatoria, deberá inserir no taboleiro de anuncios o número de rexistro do último colexiado con dereito a voto, xunto cunha copia do texto da convocatoria, con
especial mención dos cargos obxecto da elección, requisitos para acceder a estes, o día, o lugar e o horario da votación e concretamente, o do inicio do escrutinio.
Os colexiados que queiran formular reclamacións contra a súa exclusión, debida a un erro na antigüidade do seu número de rexistro, deberán facelas dentro do prazo dos cinco días naturais seguintes á data de expiración da presentación das candidaturas.
A xunta, no caso de haber reclamacións por exclusión, resolverá no prazo dos tres días naturais seguintes e notificará a súa resolución a cada reclamante, nos dous días seguintes.
Artigo 49º.-Convocatoria.
A convocatoria de elección será efectuada pola Xunta de Goberno ou, se é o caso, pola xunta electoral, cunha antelación mínima de 35 días e unha máxima de 45 días á data de celebración do acto electoral.
Artigo 50º.-Candidatos.
Para ser proclamado candidato a calquera cargo da Xunta de Goberno, será indispensable residir na demarcación do colexio e ter unha antigüidade de 2 anos como colexiado.
Artigo 51º.-Presentación de candidaturas.
As candidaturas deberán presentarse na sede do colexio con, cando menos, vinte e cinco días naturais de antelación á data sinalada para o acto electoral.
As candidaturas poderán ser individuais para un cargo ou conxuntas para varios cargos e deberán estar asinadas, coma mínimo por vinte e cinco colexiados con dereito a ser electores, sendo válidas tamén as sinaturas dos aspirantes, os cales, se é o caso, deberán asinar a súa conformidade.
Ningún colexiado poderá presentar para máis dun cargo a súa candidatura.
As candidaturas individuais terán que ter necesariamente a condición de colexiado exercente.
As candidaturas conxuntas respectarán o recollido no artigo 34 dos estatutos.
Artigo 52º.-Proclamación de candidatos.
Ao día seguinte de rematar o prazo de presentación das candidaturas, a Xunta de Goberno proclamará candidatos a aqueles que reúnan os requisitos exixidos nestes estatutos.
Seguidamente publicarase o acordo no taboleiro de anuncios do colexio e comunicarállelo ao día seguinte aos interesados, sen prexuízo de que se poidan enviar ao resto dos colexiados.
No caso de existir unha soa candidatura, será proclamada sen necesidade de celebrar elección ningunha.
Artigo 53º.-Exclusión e recursos.
A resolución conforme a cal se acorde a exclusión dun candidato deberá estar motivada e notificaráselle ao interesado ao día seguinte da súa adopción, podendo este presentar recurso ante a xunta, dentro das vinte e catro horas seguintes á notificación. A Xunta deberá resolver en igual prazo.
Os candidatos proclamados, que non teñan opositores, quedarán elixidos sen necesidade de convocar asemblea para a elección.
Artigo 54º.-Mesa electoral.
Para a celebración de eleccións, constituirase a mesa electoral integrada polo presidente como presidente, o secretario e outro membro da Xunta de Goberno, sempre que non figure como candidato.
O presidente ou o secretario poderán ser substituídos, neste acto, por calquera outro membro da Xunta de Goberno.
Cada candidato poderá designar, de entre os colexiados, un interventor que o represente nas operacións electorais.
Na Mesa electoral haberá a urna ou urnas que deberán pecharse, precintándoas co selo do colexio, deixando só unha abertura para a introdución da papeleta.
Constituída a mesa electoral, o presidente sinalará o inicio da votación e, na hora prevista para a súa finalización, pecharanse as portas da dependencia e só poderán votar os colexiados que se atopen dentro.
A continuación, logo da comprobación, introduciranse na urna electoral os votos que chegaran ata aquel momento por correo certificado que cumpran cos requisitos establecidos.
A Xunta de Goberno determinará o horario da elección, que terá unha duración mínima de 8 horas.
As papeletas da votación deberán ser do mesmo tamaño e da mesma cor.
O colexio será o encargado de confeccionar as papeletas e enviará unha de cada candidatura aos colexiados, sen excluír que os candidatos poidan tamén facelas coas características exactas ás confeccionadas pola Xunta de Goberno.
No lugar da votación facilitaranse, en cantidade suficiente, papeletas co nome de cada candidatura presentada.
Artigo 55º.-Votación.
A elección dos membros da Xunta de Goberno farase por votación directa e secreta nos colexios ou por correo.
No caso do voto directo os votantes deberán acreditar a súa personalidade á mesa electoral, a cal comprobará que está incluído no censo. O presidente dirá en voz alta o nome e os apelidos do votante e, no momento de introducir a papeleta na urna, farase mención de que votou.
No caso do voto por correo, realizarase da seguinte forma:
a) Introducirase a papeleta nun sobre, o cal levará escritas as palabras papeleta de votación.
b) Introducirase este sobre noutro de maior tamaño, xunto coa fotocopia do carné de colexiado e a do DNI, remitíndose este sobre por correo certificado á atención do presidente da mesa electoral coa indicación: «para as eleccións do Ilustre Colexio Oficial de Titulados Mercantís e Empresariais da Coruña, que se celebrarán o día ...».
Artigo 56º.-Escrutinio.
Unha vez rematada a votación e introducidas as papeletas recibidas por correo iniciarase, sen interrupción o escrutinio, no transcurso do cal se lerán en voz alta todas as papeletas.
Para o acto do escrutinio poderán nomearse dous escrutadores entre os asistentes á asemblea, que axudarán á mesa electoral.
Rematado o escrutinio, o presidente da mesa anunciará o resultado e proclamará electos os candidatos que obtiveran, para cada cargo, o maior número de votos. No caso de empate, entenderase elixido o candidato máis antigo, agás se o empate se producise para o cargo de presidente; neste caso, elixirase o que faga máis anos que actúe no exercicio libre e, se tamén proseguira o empate, decidirá a antigüidade. Este resultado farase constar oportunamente na acta.
Os candidatos poderán facer constar, no momento do escrutinio, calquera observación que crean oportuna en relación co desenvolvemento das eleccións e poderán interpor recurso en contra do resultado electoral, no prazo de 5 días naturais posteriores ao da elección; a mesa resolverá no prazo dos 3 seguintes.
Dentro dos dez días seguintes, a mesa electoral deberá comunicar á consellería competente en materia de colexios profesionais e á consellería competente por razón de profesión.
Artigo 57º.-Votos nulos.
Declararase nulo o voto que fose manipulado. As papeletas que fosen enchidas parcialmente serán válidas para os cargos correctamente expresados, sempre que estes reúnan os requisitos exixidos.
Artigo 58º.-Proclamación dos membros electos e toma de posesión.
A Xunta de Goberno tomará posesión nun acto público e no prazo de 10 días hábiles posteriores ao da celebración das eleccións ou, se é o caso, desde o día no que se consideren desestimados os posibles recursos en contra do resultado da elección.
Artigo 59º.-Compromisarios.
Para asistir ás asembleas e reunións que convoque o Consello de Colexios Oficiais de Titulados Mercantís e Empresariais de Galicia, e no caso de con
sideralo de interese, ás asembleas xerais de colexios que se celebren na sede do Consello Superior de Colexios Oficiais de Titulados Mercantís e Empresariais de España, o colexio nomeará os colexiados que coa condición de compromisarios deban acudir ás citadas asembleas ou reunións. Estes nomeamentos realizaranse cada 4 anos, mediante elección suxeita ás normas establecidas para as eleccións dos membros da Xunta de Goberno, facendo coincidir ambas as eleccións.
O número de compromisarios será o de 1% colexiado e, para ser nomeado candidato, é preciso, ademais de ser colexiado, ter exercido cargos na Xunta de Goberno do colexio ou na doutro da mesma profesión.
Capítulo V
Da moción de censura
Artigo 60º.-Convocatoria da Asemblea Xeral de moción de censura.
Para proceder á moción de censura da xunta directiva é preciso que se realice por medio dunha Asemblea Xeral Extraordinaria. Esta só poderá ser convocada por solicitude por escrito de, cando menos, o 25% do censo de colexiados. Esa convocatoria debe ir acompañada dunha orde do día que incluirá como mínimo o punto onde se proceda debater a moción de censura e o nomeamento dunha nova Xunta de Goberno.
Artigo 61º.-Quórum e debate da moción de censura.
Para proceder á constitución da Asemblea Xeral Extraordinaria que debata a moción de censura, será preciso un quórum mínimo en primeira convocatoria da metade dos colexiados censados, e do 40% en segunda convocatoria.
Na Asemblea Xeral de moción de censura procederanse a debater as razóns para remover os cargos da xunta directiva. Nese debate darase, obrigatoriamente, a palabra a un voceiro dos promotores da moción de censura e ao presidente do colexio.
Artigo 62º.-Aprobación da moción de censura:
Para proceder a entender aprobada a moción de censura será preciso o voto favorable de, cando menos, tres cuartas partes (3/4) dos colexiados presentes.
Para o nomeamento da nova Xunta de Goberno seguirase o procedemento sinalado no capítulo anterior, mais elixindo a totalidade dos seus integrantes.
Título IV
Membros de honor e de mérito
Artigo 63º.-Nomeamentos.
A Xunta de Goberno, en acordo tomado por maioría absoluta, poderá designar colexiado de honor a aquela persoa española ou estranxeira, titulado mercantil e empresarial ou non, co fin de recoñecer os seus eminentes servizos cara ao colexio ou á profesión, ou a súa tarefa no desenvolvemento da ciencia económico-empresarial.
Do mesmo xeito, a Xunta de Goberno poderá designar da mesma forma, colexiado de mérito, a aquel compañeiro colexiado que se atope na situación exposta no parágrafo anterior ou que, tendo máis de vinte e cinco anos de antigüidade corporativa, o solicite invocando méritos, que a Xunta valorará e decidirá.
A concesión das devanditas distincións só dará dereito aos interesados a que se lles entregue un diploma.
Título V
Réxime disciplinario
Artigo 64º.-Responsabilidade.
Os colexiados quedan suxeitos a responsabilidade disciplinaria no caso de infracción dos seus deberes profesionais ou colexiais, na forma na que dispoñen estes estatutos. Esta responsabilidade será compatible coa exixencia de reposición da situación alterada coa súa actuación, así como da indemnización de danos e perdas causados, conforme o sinalado na lexislación civil.
Só caberá sancionar o colexiado que resulte responsable das condutas constitutivas de infracción, aínda a título de simple inobservancia.
Artigo 65º.-Órgano sancionador.
A Xunta de Goberno é competente para o exercicio da potestade sancionadora, agás que o expediente disciplinario se siga contra algún membro da Xunta de Goberno; de ser o caso, o órgano competente será o Consello de Colexios Oficiais de Titulados Mercantís e Empresariais de Galicia.
Artigo 66º.-Clases de sancións.
As condutas sancionables clasifícanse en faltas moi graves, graves e leves.
Artigo 67º.-Faltas moi graves.
Son faltas moi graves:
a) As infraccións das prohibicións, no exercicio profesional, nos casos de incompatibilidades legais.
b) Prestar servizos profesionais non cumprindo as normas establecidas nestes estatutos.
c) Os actos e as omisións que constitúen ofensa grave á dignidade da profesión ou ás regras éticas que a deben rexer.
d) O atentado á dignidade e ao honor das persoas integrantes da Xunta de Goberno, cando actúen no exercicio das súas funcións, e en contra da profesión.
e) Ser sancionado pola comisión de delitos en calquera grao de participación, no exercicio da súa profesión.
f) A realización de actividades ou a creación de asociacións que realicen funcións propias dos colexios ou interfiran nas súas actividades.
g) A reiteración na falta grave.
h) O encubrimento da intrusión profesional.
Artigo 68º.-Faltas graves.
Son faltas graves:
a) O incumprimento grave das normas estatutarias ou dos acordos adoptados pola Xunta de Goberno, cando non sexa falta moi grave.
b) A falta de respecto, por acción ou omisión, a quen forme parte da Xunta de Goberno, cando actúen no exercicio das súas funcións.
c) Os actos de manifesta desconsideración cara aos compañeiros, no exercicio da súa actividade profesional.
d) A competencia desleal.
Artigo 69º.-Faltas leves.
Son faltas leves:
a) A neglixencia no cumprimento das normas estatutarias.
b) As infraccións leves nos deberes que impón a profesión.
c) Os actos enumerados no artigo anterior, cando por falta de gravosidade no seu resultado non teñan a entidade de seren considerados graves.
Artigo 70º.-Sancións.
As sancións que poden aplicarse son:
Para faltas moi graves:
a) A expulsión do colexio para as condutas sinaladas no artigo 67º a) e e).
b) A suspensión no exercicio da profesión entre 3 meses e 2 anos para o resto das condutas enumeradas no artigo 67º.
Para faltas graves:
a) A suspensión do exercicio da profesión nun prazo non superior a 3 meses.
Para faltas leves:
a) A advertencia por escrito.
Artigo 71º.-Tramitación.
As sancións acordaranse motivadamente pola Xunta de Goberno, logo da instrución do expediente por un membro desta. Este membro-instrutor da xunta directiva absterase na votación do acordo sancionador.
Os colexiados respecto dos cales se siga procedemento disciplinario terán os dereitos que lles recoñece o ordenamento xurídico español. Expresamente terán dereito á presunción de inocencia, dereito a non declarar contra si mesmo, a ser informado dos feitos que se lle imputan, especialmente a que se lle notifique o comezo do expediente sancionador, a formular alegacións, a utilizar os medios de defensa, a achegar as probas das que intente valerse, a coñecer a identidade do instrutor, e a de recorrer a sanción seguindo os trámites de recursos do título VI destes estatutos.
Para a tramitación do expediente a Xunta de Goberno designará un instrutor e un secretario no acordo do inicio de tramitación do expediente sancionador.
Artigo 72º.-Procedemento sancionador.
O procedemento iniciarase de oficio, por medio do acordo da xunta directiva como consecuencia da denuncia.
As denuncias só se lles dará trámite se indican o nome ou os nomes do ou dos denunciantes, e os feitos que estiman subsumibles en actos sancionables.
Se se estima falta de fundamento na denuncia será instruído polo secretario da xunta directiva, ou en quen este delegue, dilixencias previas para comprobar se existen indicios mínimos da existencia desa conduta sancionable ou se esta conduta é subsumible nunha conduta sancionable.
Se as dilixencias se elevan a expediente disciplinario, entenderase como data de inicio deste a do acordo de iniciación do expediente.
Na instrución do expediente sancionador admitiranse alegacións e probas do acusado en calquera momento, debéndose tomar declaración a todos os denunciantes.
O procedemento sancionador caducará aos 3 meses desde o acordo de iniciación do procedemento. A caducidade non producirá por si soa a prescrición da acción sancionadora do colexio, pero os procedementos caducados non interromperán o prazo de prescrición.
De ser o caso de que se observe que unha conduta poida ser constitutiva de delito ou falta penal, paralizarase o procedemento e informarase o Ministerio Fiscal. A paralización do procedemento por este motivo non computará para os efectos de caducidade nin de prescrición.
Artigo 73º.-Notificación e comunicación.
A imposición da sanción de forma motivada a secretaría do colexio debe notificar ao sancionado e será recorrible no xeito sinalado no artigo 73º.
A Xunta de Goberno enviará ao Consello de Colexios Oficiais de Titulados Mercantís e Empresariais de Galicia testemuño dos seus acordos de sanción nos expedientes disciplinarios dos colexiados, por faltas graves e moi graves. Así mesmo, se o cre de interese, farao ao Consello Superior de Colexios Oficiais de Titulados Mercantís e Empresariais de España.
Artigo 74º.-Recursos.
Os recursos contra os acordos sancionadores da Xunta de Goberno serán recorribles en alzada ante o Consello de Colexios Oficiais de Titulados Mercantís e Empresariais de Galicia, no prazo de 1 mes desde a adopción do acordo.
Artigo 75º.-Prescricións.
As condutas sancionables segundo estes estatutos prescribirán aos 3 meses se son leves; se son graves, aos 12 meses; e se son moi graves, aos 36 meses da realización da conduta.
As sancións impostas por faltas leves prescribirán aos 3 meses; se son graves, aos 12 meses; e se son moi graves, aos 36 meses desde a súa imposición.
A prescrición será interrompida polo inicio do expediente sancionador, con coñecemento do interesado.
Iniciarase o cómputo do prazo de prescrición se caduca o expediente sancionador.
O expediente sancionador caducará se estivese paralizado por causas non imputables ao presunto infractor, durante máis dun mes.
Artigo 76º.-Rehabilitación.
Os sancionados serán rehabilitados automaticamente nos seguintes prazos contados desde a data na que se tome a resolución:
a) Se a falta é leve, en 6 meses.
b) Se a falta é grave, en 2 anos.
c) Se a falta é moi grave, en 4 anos.
d) Se se produciu a expulsión, en 6 anos.
A rehabilitación comportará a automática cancelación da nota do seu expediente persoal.
A Xunta de Goberno enviará ao Consello de Colexios Oficiais de Titulados Mercantís e Empresariais de Galicia, testemuño das resolucións e dará resolución a rehabilitación solicitada. Así mesmo, se o considera de interese, farao ao Consello de Colexios Oficiais de Titulados Mercantís e Empresariais de España.
Título VI
Do réxime xurídico dos actos colexiais e da súa impugnación
Artigo 77º.-Acordos.
Os acordos da Asemblea Xeral e os da Xunta de Goberno serán executivos, agás que nesta se determine de forma motivada o contrario.
Artigo 78º.-Recursos aos acordos da Asemblea Xeral.
Os acordos de dereito administrativo da Asemblea Xeral serán recorribles en alzada ante o Consello de Colexios Oficiais de Titulados Mercantís e Empresariais de Galicia no prazo dun mes desde que se adopten, ou se afecta a intereses individuais, desde a recepción da notificación.
Este recurso poderá presentarse na forma contida na Lei de procedemento en todo caso na secretaría do colexio, que deberá no prazo de 3 días elevalo ao Consello de Colexios Oficiais de Titulados Mercantís e Empresariais de Galicia.
Están lexitimados para interpor este recurso de alzada aquelas persoas que teñan intereses lexítimos afectados polo acordo, así coma a Xunta de Goberno mediante acordo motivado desta.
Artigo 79º.-Recursos aos acordos da Xunta de Goberno.
Os acordos da Xunta de Goberno suxeitos ao dereito administrativo poderán ser recorridos en alzada ante o Consello de Colexios Oficiais de Titulados Mercantís e Empresariais de Galicia, dentro do prazo de 1 mes desde que se adoptarán, ou, de ser o caso, notificaran.
Este recurso poderá presentarse na forma contida na Lei de procedemento en todo caso na secretaría do colexio, que deberá, no prazo de 3 días, elevalo ao Consello de Colexios Oficiais de Titulados Mercantís e Empresariais de Galicia.
O colexio, no prazo de 7 días desde que se lle notifique a presentación do recurso de alzada recollido no punto 1 deste artigo, deberá elevar os antecedentes do acordo recorrido ao Consello de Colexios Oficiais de Titulados Mercantís e Empresariais de Galicia.
Artigo 80º.-Esgotamento da vía corporativa.
A resolución do recurso de alzada porá fin á vía corporativa, quedando expedita a vía xurisdicional contencioso-administrativa.
Título VII
Do réxime económico
Artigo 81º.-Recursos económicos ordinarios.
Constitúen recursos económicos ordinarios:
a) O importe das cotas ordinarias dos colexiados.
b) Os rendementos de calquera natureza que produzan os bens ou dereitos que integran o patrimonio colexial.
c) Os dereitos de incorporación ao colexio.
d) Os dereitos polos informes que presente a Xunta de Goberno, nas regulacións de honorarios xudiciais e extraxudiciais, e tamén dos ditames ou resolucións que se lle soliciten.
e) Os dereitos por expedición de certificados.
f) Calquera outro ingreso que legalmente proceda.
Artigo 82º.-Recursos económicos extraordinarios.
Constitúen recursos económicos extraordinarios:
a) As subvencións, axudas ou donativos concedidos polo Estado, corporacións oficiais, entidades privadas ou particulares.
b) Os bens de toda clase que, por herdanza ou por outro título, pasen a formar parte do patrimonio do colexio.
c) As cantidades que, por calquera concepto, corresponda recibir ao colexio cando administre, en cumprimento dalgunha encarga temporal ou perpe
tua, cultural ou benéfica, determinados bens ou rendas.
d) Calquera outro ingreso que legalmente proceda.
Artigo 83º.-Patrimonio.
O patrimonio do colexio será administrado pola Xunta de Goberno.
Artigo 84º.-Censura de contas.
Antes de que se celebre a Asemblea Ordinaria de Colexiados, a Xunta de Goberno someterá a comprobación os estados financeiros e contables do colexio para garantir de xeito fidedigno que estes reflicten fielmente a situación económico-financeira do colexio. Esta verificación realizarana dous colexiados, designados por cada Asemblea Ordinaria, ao aprobar as contas, para actuar con relación ao seguinte exercicio.
Artigo 85º.-Auditoría de contas do colexio.
En cada renovación ordinaria, total ou parcial, dos órganos directivos do Colexio Profesional de Titulados Mercantís e Empresariais da Coruña, procederase a unha auditoría do colexio, con igual propósito que a censura de contas á que se refire o artigo anterior. Esta auditoría será realizada por entre un e tres colexiados que teñan a condición de auditor de contas e non formen parte da Xunta de Goberno. Se así o decide a Asemblea Xeral ou a Xunta de Goberno, a súa realización poderá ser encomendada a un auditor de contas non vinculado ao colexio.
Artigo 86º.-Contratación.
A Xunta de Goberno, tendo en conta as dispoñibilidades orzamentarias, determinará en cada momento o persoal administrativo, auxiliar e subalterno preciso para a boa marcha do colexio, o cal será contratado persoalmente polo secretario.
Será obxecto de convocatoria pública a cobertura de vacantes existentes entre o persoal, seguíndose para a selección deste o sistema de concurso de méritos, en cuxa resolución se terá en conta:
a) En igualdade de condicións, a preferencia dos colexiados, aos concursantes que non o sexan.
b) Será mérito a ter en conta a pertenza ao cadro de persoal de administrativos do colexio, sempre que se posúa a titulación académica exixida para o posto en cuestión.
Título VIII
Da disolución e liquidación do colexio
Artigo 87º.-Causas de disolución do colexio.
Procederase á disolución do colexio nos seguintes supostos:
a) Fusión ou escisión total do colexio.
b) Por estar o colexio nunha causa que determine o seu concurso, e así o determine a resolución xudicial que o declare.
c) Por acordo da Asemblea Xeral consonte o sinalado no artigo anterior.
Artigo 88º.-Asemblea Xeral de Disolución.
Para convocar a Asemblea Xeral de Disolución será preciso o acordo das 3/5 partes da xunta directiva, ou a solicitude por escrito das 3/4 partes do censo de colexiados. Na convocatoria incluirase como punto da orde do día a disolución do colexio, expresándose as causas para proceder a isto. Se procede a liquidación do haber social do colexio incluirase como punto do orde do día o nomeamento de liquidadores.
Para a válida constitución da asemblea será necesaria a asistencia en primeira convocatoria da 3/4 partes do censo de colexiados, e da metade en segunda. En ningún momento da asemblea se poderá ter unha asistencia inferior á metade do censo de colexiados.
Para a adopción de forma válida do acordo de disolución, será necesario o voto favorable de 3/4 partes dos presentes.
Os liquidadores deberán comunicar o acordo á consellería competente en materia de colexios profesionais e da consellería competente por razón de profesión.
Artigo 89º.-Liquidación.
Unha vez tomado o acordo de disolución, abrirase o período de liquidación, agás nos supostos de fusión ou escisión total. Na mesma Asemblea Xeral que proceda á toma do acordo de decisión procederase a nomear os liquidadores do colexio en número de 3 ou de 5. Nese mesmo momento cesará no seu cargo a xunta directiva en pleno.
As funcións dos liquidadores serán as seguintes:
a) Realizar e subscribir un balance e inventario á data na que comecen as súas funcións.
b) Percibir os créditos e realizar os débitos pendentes no momento do acordo de disolución.
c) Realizar e subscribir un balance de final do colexio.
d) Ocupar a representación do colexio.
Artigo 90º.-Balance final y aprobación deste.
Rematada a liquidación, os liquidadores formarán o balance final do colexio, que deberá ser censurado consonte o que sinala o artigo 84º destes estatutos. Deben establecer un destino axeitado dos bens sobrantes.
Tras a censura do balance final procederase a convocar os colexiados a unha Asemblea Xeral, que terá o carácter e requisitos dunha ordinaria, para proceder á aprobación do balance final e do destino dos bens sobrantes.
Unha vez tomado o acordo, os liquidadores deberán comunicar o acordo á consellería competente en materia de colexios profesionais e á consellería competente por razón de profesión.
Artigo 91º.-Destino do haber social.
Se tras a liquidación persisten activos pertencentes ao colexio, estes deberán ser destinados, consonte acordo da Asemblea Xeral, aos seguintes destinos:
a) Ao Consello de Colexios Oficiais de Titulados Mercantís e Empresariais de Galicia.
b) Á Xunta de Galicia.
Disposicións adicionais
1. En todo aquilo que non estea previsto nestes estatutos serán de aplicación as normas reguladoras dos colexios profesionais.
2. O disposto nestes estatutos non afectará aqueles dereitos que puidesen ser adquiridos polos colexiados, ata a data da súa entrada en vigor.
Disposicións transitorias
Primeira.-Co fin de axustar a duración dos cargos da Xunta de Goberno ao prazo de 4 anos, establecido nestes estatutos, a finalización do mandato dos cargos actuais e a conseguinte elección para cubrilos, terá lugar nas seguintes datas:
1. Para os cargos de presidente, vicepresidente 2º, vicepresidente 3º, secretario, tesoureiro e os vogais cuarto, quinto, sexto, sétimo, oitavo, noveno e décimo, no mes de marzo do ano 2005.
2. Para os cargos de vicepresidente 1º, vicesecretario, contador-interventor e vogais primeiro, segundo e terceiro, no mes de marzo del año 2007.
Segunda.-De ser o caso que no momento de entrada en vigor destes estatutos non estivese constituído o Consello de Colexios Oficiais de Titulados Mercantís e Empresariais de Galicia as mencións que contemplan estes estatutos ao mesmo débense entender referidas ao Consello Superior de Colexios Oficiais de Titulados Mercantís e Empresariais de España.
CONSELLERÍA DE FAMILIA, XUVENTUDE, DEPORTE
E VOLUNTARIADO